
Κυρία Υπουργό Πολιτισμού και Αθλητισμού
ΘΕΜΑ: «Τοποθέτηση υπαλλήλου για την άμεση επαναλειτουργία του Αρχαιολογικού Μουσείου της Νισύρου»
Κυρία Υπουργέ,
Η Νίσυρος εδώ και δύο περίπου μήνες και ενώ ήδη έχει ξεκινήσει η τουριστική περίοδος, βλέπει το Αρχαιολογικό Μουσείο να παραμένει κλειστό.

Η υπάλληλος που υπηρετούσε στο Μουσείο και είχε την ευθύνη για τη λειτουργία του και τη φύλαξη, πήρε μετάθεση χωρίς μέχρι σήμερα το Υπουργείο Πολιτισμού να έχει καλύψει το κενό με την τοποθέτηση άλλου υπαλλήλου.

Το αποτέλεσμα είναι να παραμένει κλειστό το Μουσείο και να μην είναι προσβάσιμο στους επισκέπτες του νησιού.

Οι αρνητικές συνέπειες για την εικόνα της Νισύρου ως τουριστικού προορισμού, είναι δεδομένες.

Είναι χαρακτηριστικό ότι ο Δήμος Νισύρου προσφέρθηκε να διαθέσει υπάλληλο προκειμένου να μπορεί να λειτουργεί και να είναι επισκέψιμο το Μουσείο αλλά υπήρξαν αντιδράσεις από συνδικαλιστές της πανελλήνιας ένωσης υπαλλήλων φύλαξης αρχαιοτήτων.

Είναι απορίας άξιον πως το Υπουργείο Πολιτισμού ενέκρινε την απόφαση μετάθεσης του υπαλλήλου του Μουσείου χωρίς να έχει μεριμνήσει, ταυτόχρονα, για την τοποθέτηση νέου υπαλλήλου.

Υπενθυμίζω, επίσης, ότι ο ίδιος ο Πρωθυπουργός, που επισκέφθηκε τη Νίσυρο, είχε εξαγγείλει την πρόσληψη 200 αρχαιοφυλάκων. Μια δεύτερη επισήμανση είναι ότι όταν ο κ. Τσίπρας επισκέφθηκε τη Νίσυρο το Μουσείο ήταν ανοιχτό, ενώ σήμερα αλλά εδώ και δύο μήνες είναι κλειστό με πολλαπλές αρνητικές συνέπειες για το ίδιο το νησί.
Κατόπιν των ανωτέρω

Ερωτάται η Κυρία Υπουργός
1. Εάν προτίθεται να προχωρήσει σε άμεση τοποθέτηση υπαλλήλου, είτε με μετάθεση, είτε με απόσπαση προκειμένου να επαναλειτουργήσει το Αρχαιολογικό Μουσείο της Νισύρου.

Ο Ερωτών Βουλευτής
Μάνος Κόνσολας

Βουλευτής Δωδεκανήσου

